12 mars, 2011, skrivað hevur Jón JoensencloseAuthor: Jón JoensenName: Jón Joensen Site: http://faroeblog. com About: Jón Joensen er pástandandi, betrivitandi og irriterandi sannførdur í síni yvirbevísing um, at øll uttan undantak høvdu havt tað betri, um átrúnaður so skjótt sum gjørligt hvarv. Hann fer her at blogga bæði há- og lágfløkt, í eini roynd at sannføra tykkum um at hann hevur rætt. Jón Joensen bloggar 12. í hvørjum mánaði. See Authors Posts (13) Í eini sending í Kringvarpi Føroya, kallað Fólksins Rødd, er ein luttakari sum eitur Ingi. Hesa sunnu skepsis letur hann eisini til at brúka, tá tað kemur til religión. Har eru mátar at reagera uppá slíkt uppá, sum eru í ordan, og har eru reaktiónir, sum ikki eru í ordan. Líka sum øll onnur hevur hann rætt til at úttala seg, at framseta sína meining, uttan at vera bangin fyri avleiðingunum, um hann heldur seg innanfyri lógarinnar karm. Í konteksti av føroyska samfelagnum og av at vanliga uppfatanin er, at flestu føroyingar eru trúgvandi, er tað stuttligt at brúka hatta orðið um trúgvandi. Og alt gott um hetta. Summi velja at fáa ilt í reyvina av hesum. Til dømis Bill Justinussen og óivað óteljandi aðrir religiørir føroyingar. Bill heldur, at kringvarpið ikki eigur at brúka pengar uppá at geva pláss fyri slíkum meiningum. At tað ikki er í lagi, at niðurbrótandi útsagnir og fólk fáa atgongd til at koma við sovorðnum. Tað eg eri áhugaður í í hesum sambandi er, at nakar skal halda tað vera ok at reagera soleiðis uppá“ álop” á religión. At tankin um at religión hevur eina serliga verju, ein serligan status, sum frítekur hana frá kritikki og fornermilsum, er so framtraðkandi í føroyum. Júst hesum eri eg fryktiliga ósamdur í. Eg haldi ikki, at religión hevur ein serligan rætt at vera frítikin frá kritikki ella láturgering. Hon hevur enntá uppiborið at blíva kritiserað, givið ta neyð og elendigheit hon hevur verið uppruni til gjøgnum tíðirnar. Eg vil enntá siga, at vit hava eina ábyrgd at halda religión til svars fyri teir pástandir og avleiddu pástandi, hon ger. Sum t. d. at liberal ikki skulu hava rætt at úttala seg, tí tað fornermar. Vissi vit nú taka ein fortalara hjá teimum religiøsu, sum Bill Justinussen vil gera seg til. Í staðin fyri at gera seg til fortalara fyri talufrælsi og tolsemi, ger hann typiska trekkið hjá“ religiøgum”. Men ikki bara tað. Vissi tað stóð væl til hevði hann fari í gongd við argumentið ella pástandin og roynt at afturvíst hann. Um hann ikki kláraði tað, kundi hann farið eftir manninum. Men heldur ikki tað ger hann. Hann brúkar sína positión sum tingmaður at leggja eftir miðlinum, og kritisera hann fyri at geva fólkinum eina rødd. Hetta klæðir ikki einum tingmanni. Bill átti at sæð seg sjálvan betri enn tað. Kringvarpið hevur millum annað til uppgávu at geva øllum umboðandi meiningum innivist á síni sendiflatu, og tað er júst tað tey gera við hesi sendingini. Sum tingmaður eigur hann at halda seg langt vekk frá tí hann her ger, og sum kristin eigur hann at taka tað róligt, tá hann fær kritikk. Og so til øll tey sum ikki tora at tala at. Øll tey sum halda seg aftur frá at kritisera ella niðurgera religión, tá tað eigur at vera tað náttúrliga at gera. Tit eina eisini at halda tykkum framat, líkasum Ingi ger í sendingini. Tað hann ger er púra náttúrligt. Hann hevur allan rætt at úttala seg, sum hann ger, og tað hava øll onnur eisini. Tað vit mangla í Føroyum er, at tey sum ikki eru ekstrem úttala seg. At tá sovorðin sum Jenis av Rana og Bill Justinussen úttala seg, fáa teir eina harða reaktión afturímóti. Ikki ágang ella kritikk, men láturgering. Tey sum halda, at teir eru langt úti og at tað er láturvert, eiga ikki at flenna í loyndum, men at gera tað alment.